
                Nr.234/97/2006

BIROUL PERMANENT

AL

CAMEREI DEPUTAŢILOR



În conformitate cu prevederile Regulamentului Camerei Deputaţilor, republicat, vă înaintăm, alăturat, Raportul asupra propunerii legislative pentru modificarea şi completarea Legii nr.203/2003 privind realizarea, dezvoltarea şi modernizarea reţelei de transport naţional şi european, primită cu adresa nr.P.l.x 445 din 8 mai 2006.



Prin obiectul de reglementare şi conţinut, propunerea legislativă face parte din categoria legilor ordinare.

PREŞEDINTE,

Dan Ioan Popescu

RAPORT

asupra propunerii legislative pentru modificarea şi completarea Legii nr.203/2003 privind realizarea, dezvoltarea şi modernizarea reţelei de transport naţional şi european



În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, cu nr.P.l.x 445 din 8 mai 2006, pentru dezbatere în fond, cu propunerea legislativă pentru modificarea şi completarea Legii nr.203/2003 privind realizarea, dezvoltarea şi modernizarea reţelei de transport naţional şi european.



Prin proiectul de act normativ se propune includerea aeroportului Craiova în anexa nr.3, secţiunea Reţeaua de aeroporturi, la Legea nr.203/2003.



Prin Legea nr.203/2003 privind realizarea, dezvoltarea şi modernizarea reţelei de transport naţional şi european, modificată de mai multe ori şi republicată în Monitorul Oficial al României nr.89 din 26 ianuarie 2005, s-au aprobat liniile directoare pentru realizarea reţelei de transport de interes naţional şi european, criteriile şi specificaţiile pentru proiectele respective şi lista proiectelor prioritare, identificate de România împreună cu Uniunea Europeană, care urmează a fi realizate până în anul 2015.



Propunerea legislativă a fost avizată favorabil de Consiliul Legislativ, cu nr.1756 din 12 decembrie 2005, cu observaţii şi propuneri care nu au fost incluse în text.



Propunerea legislativă a fost respinsă de Senat, în şedinţa din 27 aprilie 2006.



Guvernul României, cu actul nr.718 din 28 februarie 2006, a comunicat că nu susţine propunerea legislativă întrucât Aeroportul din Craiova nu îndeplineşte condiţiile pentru a fi considerat prioritar conform prevederilor Legii nr.203/2003 şi pentru faptul că se încalcă angajamentele asumate de România în cursul negocierilor de aderare la Comunitatea Europeană.



Comisia pentru administraţie publică, amenajarea teritoriului şi echilibru ecologic, cu actul nr.26/965/25.05.2006, a avizat favorabil propunerea legislativă.



Comisia pentru buget, finanţe şi bănci, cu nr.362/01.06.2006, şi Comisia juridică, de disciplină şi imunităţi, cu nr.P.l.x 445/07.06.2006, au propus respingerea propunerii legislative.



Propunerea legislativă a fost examinată în şedinţa comisiei din data de 20 iunie 2006.



La lucrările comisiei au participat 21 de deputaţi din totalul de 23 de deputaţi membri ai comisiei.



La dezbaterile asupra propunerii legislative au participat specialişti din cadrul Ministerului Transporturilor, Construcţiilor şi Turismului sub conducerea domnului secretar de stat Alexandros Galiaţatos.



În urma dezbaterilor, membrii comisiei au hotărât, cu 18 voturi pentru, 2 împotrivă şi o abţinere, să propună plenului Camerei Deputaţilor respingerea propunerii legislative.



Prin obiectul de reglementare şi conţinut, propunerea legislativă face parte din categoria legilor ordinare.



Potrivit prevederilor Constituţiei României, republicată, Camera decizională pentru această propunere legislativă este Camera Deputaţilor.

              PREŞEDINTE,                                              SECRETAR,

           Dan Ioan Popescu                                           Aurelia Vasile
Expert,

Daniel Bădina

